28.4.2023
RO
Jurnalul Oficial al Uniunii Europene
C 149/115 Miercuri, 19 oktombrie 2022
25. solicită ca programele UE să se concentreze asupra proiectelor care promovează și susțin crearea de locuri de muncă cu drepturi adecvate, inclusiv niveluri salariale și raporturi de muncă stabile și reglementate;
26.
acceptă poziția Consiliului cu privire la subrubrica 2a;
Subrubrica 2b – Reziliență și valori
27.
reafirmă că, în pofida solicitărilor Parlamentului de a plasa Instrumentul de redresare al Uniunii Europene (EURI) peste plafoane, costurile de refinanțare sunt plătite de la subrubrica 2b; observă că, în contextul situației neprevăzute pe piețele financiare din cauza războiului de agresiune al Rusiei împotriva Ucrainei, care continuă să afecteze negativ economia Uniunii, plasând-o pe o traiectorie de creștere mai scăzută, inflație mai ridicată și de creștere a ratelor dobânzii, este probabil ca linia bugetară dedicată costurilor de finanțare ale EURI să fie necesară în totalitate, iar nevoile ar putea depăși cu mult suma înscrisă în buget; regretă că acest lucru are, de facto, un impact asupra programelor din cadrul aceleiași rubrici, limitând capacitatea Comisiei de a propune majorări peste nivelul programării financiare atunci când este necesar; ia act de faptul că costurile de finanțare ale EURI nu ar trebui să provină din instrumente speciale, care sunt menite să răspundă unor provocări neprevăzute, cum ar fi consecințele războiului din Ucraina și criza energetică;
28. propune, prin urmare, suma de 200 de milioane EUR peste nivelul din PB pentru programul emblematic Erasmus+, axat pe mobilitatea în scopul învățării în domeniul educației și formării, în conformitate cu necesitatea identificată de Comisie de a oferi sprijin studenților și cadrelor didactice ucrainene, precum și tuturor studenților în contextul nivelului ridicat al inflației; subliniază că aceste credite vor contribui, de asemenea, la echilibrarea profilului financiar al programului Erasmus+, foarte concentrat la sfârșitul perioadei, oferind o finanțare anuală mai coerentă pentru un program cu o cerere anuală stabilă; subliniază, de asemenea, că creșterea resurselor va contribui la eforturile actuale de a face programul mai ecologic și mai favorabil incluziunii și va permite realizarea activităților moștenite în urma Anului european al tineretului 2022; atrage atenția asupra anunțului făcut de președinta von der Leyen în discursul său privind starea Uniunii, potrivit căruia 2023 ar trebui să fie Anul european al competențelor, ceea ce ar necesita sprijin în bugetul 2023;
29. reamintește că, în cadrul componentei „Sport”, Erasmus+ sprijină evenimentele sportive fără scop lucrativ care urmăresc dezvoltarea dimensiunii europene a sportului și promovarea aspectelor pertinente pentru sportul de masă; subliniază rolul esențial pe care îl joacă sportul în combaterea discriminării și în promovarea incluziunii sociale; sprijină, prin urmare, o majorare necesară și specifică de 10 milioane EUR pentru linia „Sport”, cu scopul de a permite programului să sprijine Jocurile Olimpice Speciale care vor avea loc la Berlin în 2023;
30. subliniază că Corpul european de solidaritate (CES) îi ajută pe tineri să dobândească experiență practică într-un alt stat membru, ceea ce le mărește capacitatea de inserție profesională și șansele în viață; subliniază, de asemenea, că CES finanțează activitatea umanitară voluntară desfășurată prin intermediul Corpului voluntar european de ajutor umanitar, care poate oferi asistență umanitară importantă în afara zonelor de conflict; decide, prin urmare, să majoreze creditele pentru CES cu 8 milioane EUR peste nivelul din PB;
31. subliniază că pandemia de COVID-19 nu s-a încheiat încă și insistă că este necesar să se mențină sprijinul acordat sistemelor de sănătate pentru a le îmbunătăți reziliența și a consolida pregătirea prin intermediul programului EU4Health; subliniază, de asemenea, rolul-cheie pe care îl joacă programul în sprijinirea Planului european de combatere a cancerului, a Strategiei farmaceutice pentru Europa și a nou-înființatei Autorități pentru Pregătire și Răspuns în caz de Urgență Sanitară; anulează, prin urmare, reducerea disproporționată și nejustificată propusă de Consiliu și consolidează programul cu 25 de milioane EUR peste nivelul din PB, inclusiv pentru a sprijini acțiunile de realizare a acoperirii universale cu servicii de sănătate în întreaga Uniune, incluzând accesul de calitate la servicii de sănătate sexuală și reproductivă;
32.
atrage atenția asupra dezastrelor naturale din ce în ce mai numeroase și mai grave din Europa, așa cum demonstrează recentele incendii forestiere record din vara anului 2022; regretă că, din cauza schimbărilor climatice, astfel de evenimente meteorologice extreme, care creează adesea situații de urgență, se vor intensifica și se vor multiplica; decide, prin urmare și în conformitate cu angajamentul luat de președinta Comisiei în discursul său privind starea Uniunii din 2022, să consolideze mecanismul de protecție civilă al Uniunii cu 20 de milioane EUR pentru a îmbunătăți capacitatea de răspuns a Uniunii și pentru a-i proteja mai bine pe cetățenii săi, inclusiv capacitatea de mobilizare a unităților medicale în situații de urgență, și subliniază că trebuie să se investească în atenuarea schimbărilor climatice și în adaptarea la acestea în regiunile deosebit de vulnerabile;